I koldkrigsmuseet REGAN Vest kunne man igen høre tonerne af den amerikanske accent, da netværksdagen med 50 virksomheder blev holdt i museet over bunkeren. Arrangementet var målrettet virksomheder, der enten ønsker at etablere sig på det amerikanske marked eller ønsker at udvide deres tilstedeværelse eller netværk i USA. Håbet med netværksdagen er også, at amerikanske virksomheder kigger den modsatte vej og etablerer sig i Nordjylland. Dagen er arrangeret af Rebild Kommune, Aalborg Kommune og Rebildselskabet. Sidstnævnte afholder også den store fejring af 4. juli, som du kan se mere til her: Udover en tale fra Rebild Kommunes borgmester, Jesper Greth (V), deltog også den amerikanske ambassadør, Alan Leventhal. De deltagende nordjyske virksomheder er vilde med netværksdagen, da det giver dem mulighed for at sparre og skabe forbindelser til andre virksomheder, der handler med USA. Sådan lyder det fra direktør i Støvringvirksomheden Liftup, Søren Elisiussen. - At etablere sig i et marked udenfor EU, er en kompleks opgave og der er mange ting, man skal være opmærksom på. Derfor er der stor værdi i at kunne udveksle erfaringer og vidensdele med andre danske virksomheder, der også agerer i markedet, siger han. Nordjylland kan være indgangen til Skandinavien Erhvervs- og turistchef i Rebild Kommune, Jane Bejlegaard Lindberg, ser netværksdagen som en god måde at bevare og udvide de positive relationer, Rebild Kommunes erhvervsliv allerede har med USA. - Man skal bestemt ikke underkende hvad netværk og relationer kan udvikle, og det ønsker vi at understøtte med erhvervsarrangementer. Relationen til USA kan også skabe basis for, at amerikanske virksomheder vælger at etablere sig i Nordjylland, da det er et helt centralt brohoved til Skandinavien, lyder det fra Jane Bejlegaard Lindberg. Erhvervs- og turistchefen kunne desuden fortælle, at det fremover planlægges at netværket skal mødes to gange om året. Derudover understøttes det fremadrettet med viden om det amerikanske marked fra forskellige eksperter. Borgmesteren er helt enig i, at dagen har stor betydning for de dansk-amerikanske relationer. - Mit håb er naturligvis, at de virksomheder, der deltager i disse arrangementer, kommer til at fungere som ambassadører for det nordjyske marked og på den måde bliver attraktive sparringspartnere for amerikanske virksomheder, så de opdager det åbenlyse investeringspotentiale, der ligger i det nordjyske, siger Jesper Greth (V).

Referat:
50 virksomheder var samlet i anledning af Rebildfesten til en netværksdag med fokus på dansk-amerikanske relationer.